
«Селигер-2013» форумым
АДЫГЕЙ. Адыгейм и щIалэгъуалэ жыджэру 18 зыхэт гуп «Селигер-2013» урысейпсо щIалэгъуалэ егъэджэныгъэ форумым я зэфIэкI щагъэлъэгъуэнущ.
Бадзэуэгъуэм и 14 — 21-хэм екIуэкIыну а форумым хэтыну Iэмал зыгъуэта республикэм щыщ щIалэгъуалэ гупыр унэтIыныгъэ зэхуэмыдэхэм зыщагъэлъэгъуэну я мурадщ. Утыку кърахьэнущ «АРТ Квадрат», «Псори унэм», «ЩIалэгъуалэ хьэрычэт Iуэху», «КъыскIэлъыжэ», «Инновацэхэр, техникэ творчествэ» проектхэр.
Форумым щIалэгъуалэм Адыгейм щыпхагъэкIыну я проектхэр нэщIыса хъунымкIэ зыхуеину щIэныгъэрэ Iэмалрэ зыIэрагъэхьэну Iэмал къарет. Республикэм щIалэгъуалэ IуэхухэмкIэ и комитетым щыгъуазэ дызэрищIамкIэ, иджы етхуанэу «Селигер» форумым кIуэнымкIэ щIалэгъуалэм зыщIагъакъуэ мылъкукIи, ар къызэгъэпэщынымкIи.
ЗэгурыIуэныгъэм Iэ щIадз
КЪЭРЭШЕЙ-ШЭРДЖЭС. Республикэм Узыншагъэр хъумэнымкIэ, Лэжьыгъэмрэ социальнэ зыужьыныгъэмкIэ и министерствэхэм, УФ-м и МЧС-м и Управленэу КъШР-м щыIэм я зэдэлэжьэныгъэм теухуа зэгурыIуэныгъэхэр Къэрэшей-Шэрджэсым и Дин IуэхущапIэмрэ Пятигорск, Черкесск епархиемрэ иращIылIащ.
А Iуэхугъуэм и къызэгъэпэщакIуэщ КъШР-м Лъэпкъ IуэхухэмкIэ, цIыхубэ коммуникацэмрэ печатымкIэ и министерствэр. КъШР-м и Правительствэм и унафэщIым и къуэдзэ Суюнов Джанибек къыхигъэщащ зэращIылIа зэгурыIуэныгъэр сыт и лъэныкъуэкIи зэIухауэ, зэкъуэту зэдэлэжьэным и шэсыпIэу зэрыщытыр.
УЭРДОКЪУЭ Женя.
